kardosdrur/scandi-wiki huggingface dataset:
Marked

Et marked eller markedssted er det sted, hvor kunder og handlende i en kortere periode samles for at købe og sælge deres varer, mest almindeligt var det tidligere på torvet i den lokale købstad eller en handelsplads, hvilke indtil næringsfrihedens indførelse havde mere eller mindre eneret på handel og håndværk. 

En del markeder er blevet særligt kendte. I middelalderen foregik det store sildemarked ved Skanør og hestemarkedet ved Hjallerup har fortsat stor betydning.

Nu om dage er begrebet marked en langt bredere og mere kompleks, og ikke (nødvendigvis) geografisk bestemt, betegnelse for områder eller situationer centreret omkring potentiale, køb og salg.

I overført betydning betegner marked for varer det afsætningssted – det afsætningsområde og den kundekreds – hvor disse varer sædvanligvis kan finde afsætning. Når man taler om, at der det pågældende sted (land) er marked for de og de varer, menes derfor hermed, at dér er afsætningsmulighed for dem.

Markedstyper 
 Fuldkommen konkurrence
 Oligopol (herunder (duopol)
 Monopol
 Monopson
 Kartel
 Monopolistisk konkurrence
 Cournot-konkurrence
 Bertrand-konkurrence

Se også 
 Middelaldermarked
 Basar

 
Handel
Mikroøkonomi
Brændkjærkirken

Brændkjærkirken er en kirke, beliggende på et højdedrag syd for Kolding Fjord i Brændkjær Sogn, Haderslev Stift, der blev opført i 1966.

Historie 
Kirken blev tegnet af Henning Noes-Pedersen, der står bag flere byggerier i Kolding, og opført i 3 etaper.

Opførelsen af kirken blev påbegyndt 7. maj 1965 og omfattede det nuværende korsareal og præsteværelse med indgang fra vestsiden, samt nedgang til kælderen med toiletter, køkken og mødelokale. Den nu brugbare kirke blev indviet den 24. april 1966.

Den 31. august 1969 påbegyndtes så 2. etape, der bestod af kirken og tårnet, hvilket gjorde at gudstjenesterne blev forlagt til krypten og konfirmandundervisningen flyttedes til ældreboligerne på Agtrupvej. Den lille kirkes tag, nordmur og sydside blev revet ned, og støbningen af sokkel, opbygning af mure startede. Indretningen af kirken blev, som den ser ud i dag. Den 7. april 1970 foretoges grundstensnedlæggelsen ved biskop Kragh, borgmester Peter Ravn og menighedsrådets formand, lærer H. Iversen.

3. etape påbegyndtes d. 11. juni 1980, til det, der i dag hedder Sidehuset. Det indeholder 2 konfirmandlokaler, studiekredslokale, kordegnekontor, køkken, toiletter, samt lokaler i kælderen til ungdomsarbejde, arkiv med mere.

Kirkebygningen og inventar 
Kirken er orienteret nord-syd, med alteret i sydenden, foran et gavlvindue, der udgør hele syd-vægen. Foran vinduet bag alteret og østvendte vinduer er der hvide tekstiler, udarbejdet af Hilde Johnsen og Finn Rasmussen, for at kunne dæmpe sollyset. Kirkens form er præget af de høje, spidse kobberbelagte tage på kirken og tårnet, der er henholdsvis 22 og 32 meter høje. Kirkerummet er meget lyst og præget af opadstræbende linjer. Alter, prædikestol og døbefont er i støbt beton. Kirkesølvet er tegnet og fremstillet af Bent Gabrielsen. Orglet, der er bygget af Marcussen & Søn blev udvidet til at have 28 stemmer i 1974.

På de faste bænkerækker har kirken plads til 350 personer, hvilket kan øges til omkring 500 personer ved indsættelse af løse stole.

Referencer

Eksterne kilder og henvisninger 
 Brændkjærkirken  hos nordenskirker.dk
 Brændkjærkirken hos KortTilKirken.dk
 Brændkjærkirken hos danmarkskirker.natmus.dk (Danmarks Kirker, Nationalmuseet)

Kirker i Kolding Kommune
Kirker i Haderslev Stift
Kirker i Vejle Amt
Bygninger, konstruktioner og anlæg i Kolding
Hovmod

Hovmod er en last, der indebærer en alt for høj vurdering af en selv og en for stor arrogance og selvhævdelse. 

På den måde kan hovmod betragtes som det modsatte af  ydmyghed. Hovmod betragtes i mange kulturer som noget negativt. Grænsen mellem det positivt ladede begreb højt selvværd og hovmod kan virke flydende.

I antikkens Grækenland mente man, at gudinden Nemesis straffede selvhævdende handlinger, som gik over grænsen for det passende (deraf udtrykket nemesis om negative virkninger af hovmod).

Alle de store abrahamitiske religioner, dvs. jødedommen, kristendommen og islam, ser hovmodet som et moralsk problem, fordi den er en synd mod de guddommelige forventninger til menneskene.

Inden for den romersk-katolske kirke regnes hovmod for en af de såkaldte syv dødssynder og i de protestantiske kirker anses hovmod ligesom andre synder for at være en variant af grundsynden: oprør mod Gud.

Se også 
 Kardinaldyder
 Hybris

Kilder og henvisninger

Etik
Humlehave

Humlehaver fandtes over hele landet i Danmark i 1800-tallet. Humlen blev dyrket på pæle eller håndsnoede halmbånd og blev høstet omkring 1. oktober. Den primære anvendelse af humleplanten var som smags- og holdbarhedstilsætning til det hjemmebryggede øl, der var en uundværlig del af enhver husholdning. Drikkevandet var ikke altid af bedste kvalitet, hvorfor man i stedet drak enten mælk eller øl til måltiderne.

Nyttehaver
Halløj i operaen

Halløj i operaen (originaltitel: A Night at the Opera) er en amerikansk farce fra 1935 med Marx Brothers. Filmen er den første, brødrene indspillede for MGM efter deres afsked med Paramount, og det var endvidere den første, hvor Zeppo Marx ikke var med.

Handling 

Filmens basale handling er besværlighederne for det forelskede unge par, Rosa og Riccardo. Riccardo er en operastjerne in spe, men han har problemer med at slå igennem. Truppens nuværende stjerne, den egoistiske Lasspari, søger at holde ham tilbage samtidig med, at han gør kur til Rosa. Otis B. Driftwood (Groucho Marx) gør hvad han kan for at overbevise den rige Mrs. Claypool (Margaret Dumont) om, at Riccardo skal med truppen til New York. Det lykkes ikke, men Riccardo sniger sig om bord sammen med sine venner Fiorello (Chico Marx) og Tomasso (Harpo Marx), der gemmer sig i Driftwoods kahyt.

I New York får de alle problemer, og Driftwood køres ud på et sidespor af Mr. Gottlieb, New York-operaens økonomiske bagmand. Rosa fyres for sit forhold til Riccardo, men Marx-brødrene går i aktion og spolerer forestillingen så meget, at Riccardo og Rosa til sidst fremstår som redningen og det nye stjernepar i operaverdenen.

Mindeværdige scener 
 Kahytscenen, hvor flere og flere personer kommer ind i Driftwoods mikroskopiske kahyt. Fra starten gemmer Tomasso, Fiorello og Riccardo sig derinde, og en gigantisk kuffert fylder godt op. Efterhånden kommer der rengøringsfolk, reparatør, manicuredame, tjenere og flere andre ind i rummet. Scenen ender med, at Mrs. Claypool åbner døren og alle vælter ud. Buster Keaton var medvirkende til at planlægge scenen.

 Kontraktscenen, hvor Fiorello og Driftwood forsøger at blive enige om, at Driftwood skal være Riccardos manager. Der skal laves en kontrakt, som bliver ren parodi på juridisk sprog. Der indgår for eksempel snak om en tilregnelighedsklausul ("sanity clause"), som Driftwood mener altid skal være i en kontrakt. Men Fiorelli mener, at forsøger at fuppe ham, for "There ain't no Sanity Clause!" (ordspil på det engelske "Santa Claus" – julemanden).

Filmens tilblivelse 
Som titlen siger, er filmens miljø opera, og der indgår operascener i filmen, især fra Trubaduren af Verdi. Derudover benyttede man sig af muligheden for at inkorporere et par musiknumre med stor besætning (kor og orkester), hvilket kan opleves i Alone fra scenen med damperens afgang til New York City samt i Cosi Cosa fra scenen på skibet med det italienske måltid.

Ud over de tre brødre Groucho, Chico og Harpo Marx medvirkede blandt andet deres faste modspiller, Margaret Dumont samt det unge par spillet af Kitty Carlisle og Allan Jones.

Eftermæle 
 A Night at the Opera er blevet betegnet som værende af "kulturel betydning" af det amerikanske kongresbibliotek og udvalgt til bevaring i det amerikanske National Film Registry.
 Engelske Queen udsendte i 1975 et af deres mest berømte albums, der er opkaldt efter filmen (A Night at the Opera) som en hyldest.

Eksterne henvisninger 
 

Komediefilm fra USA
Amerikanske film fra 1935
Farcer
Re (Vestfold)

Re er en tidligere kommune i Viken fylke i Norge, med Revetal som centrum. Den har et areal på 225 km², og en befolkning på 9.361  indbyggere (2016). Den grænser i nord til Hof og Holmestrand, i øst til Horten, i syd til Tønsberg og Stokke, og i vest til Andebu og Lardal.

Historie 

Re kommune blev oprettet 1. januar 2002 da de to kommunene Våle og Ramnes blev lagt sammen.

Re var det bedst kendte stednavn i den nye kommune, og derfor blev det valgt som kommunenavn. Slaget på Re (1177) omtales i Snorri Sturlusons saga Heimskringla. Den afsluttes med en skildring af slaget på Re mellem kong Magnus Erlingsson og birkebeinerkongen Øystein Møyla. Området hvor slaget stod antages at ligge mellem kirken og præstegården i Ramnes.

I forbindelse med regeringen Solbergs kommunereform vedtog Stortinget 8. juni 2017 at Tønsberg og Re kommuner lægges sammen fra 1. januar 2020 med navnet Tønsberg Kommune.

Kendte personer fra Re 

 Lene Nystrøm (1973–), popsanger fra Ramnes (sanger i Aqua)

Eksterne henvisninger 

 http://www.re.kommune.no
 Re - tidligere kommune på snl.no

Tidligere kommuner i Norge
Kommuner i Vestfold
Re
Tønsberg
Tirslundstenen

Tirslundstenen er en stor rødlig granitvandreblok i Tirslund Plantage 4 km vest for Brørup i Sydjylland. Den er med en omkreds på 16 m en af Jyllands største sten  og rejser sig 3,5 m over jordoverfladen. Stenen blev fredet allerede i 1832, efter at der havde været gjort forsøg på at bortsprænge den.

Ifølge sagnet ville Harald Blåtand bruge stenen som mindesten ved Gorms og Thyras gravhøje i Jelling. Transporten foregik på en stor jernslæde, men fjender gjorde at Harald Blåtand måtte opgive sit forehavende og lade stenen stå. Jernslæden findes efter sigende endnu og skal stå dybt i jorden, hvor der også siges befinde at sig en stor skat. Sagnet er antagelig overført fra den store sten i Bække, der blev kløvet i 1700-tallet.

Mange har forsøgt sig som bjergbestigere på Tirslundstenen.

Ekstern henvisning 
 
 https://www.geus.dk/udforsk-geologien/ture-i-naturen/kaempesten/tirslundstenen/

Vandreblokke i Danmark
Danmarks historie
Arkæologi i Danmark
Vejen Kommune
Glat dueurt

 
Glat dueurt (Epilobium montanum) er en 30-50 cm høj urt, der vokser i løvskove og på agerjord. Den danner lange udløbere og har rigelig frøsætning, hvilket er grunden til, at man betragter planten som ukrudt.

Beskrivelse 
Glat dueurt er en flerårig urt med en opret vækst. Det første år danner planten en bladroset. Senere skyder stænglerne til vejrs enkeltvis. De er kun behårede øverst oppe med krumme hår. Bladene er modsatte og smalt ægformede med grove tænder. Oversiden er glat og lysegrøn, mens undersiden er endnu lysere. Blomstringen sker i juni-september, hvor man ser de enlige, lyserøde blomster ved de yderste bladhjørner. Frugterne er aflange, hårfyldte kapsler med mange frø.

Rodnettet er kraftigt, og planten danner underjordiske udløbere.

Højde x bredde og årlig tilvækst: 0,40 x 0,25 (40 x 25 cm/år), heri ikke medregnet skud fra udløberne.

Voksested 
Planten findes overalt i Danmark (dog sjældnere i Vestjylland), hvor den optræder som pionerplante på blottet jord, både i løvskove, på affaldspladser og dyrket jord. Her ses den sammen med planter som vejpileurt, gråbynke, glat vejbred og alm. kvik.

Kilder 
 Signe Frederiksen et al., Dansk flora, 2. udgave, Gyldendal 2012. .

Eksterne henvisninger 
 Arne og Anna-Lena Anderberg: Den virtuella floran, Naturhistoriska riksmuseet 

Ukrudtsplanter
Dueurt
National League (baseball)

National League (eller mere formelt National League of Professional Baseball Clubs, ofte forkortet NL) er en af de to ligaer, der sammen med American League udgør Major League Baseball. Det er den ældste af ligaerne og betegnes derfor til tider the Senior Circuit.

Ligaen består af 16 hold, der er inddelt i 3 divisioner: East, Central og West. Vinderne af de tre divisioner samt den bedste toer går videre til Division Series, hvor der spilles bedst af fem kampe. Vinderne af Division Series møder derefter hinanden i Championship Series, hvor der spilles bedst af syv kampe. Når det bedste hold i hver liga er fundet, spilles World Series, som er årets finale mellem National og American League. Her spilles også bedst af syv kampe.

Ligaen blev startet i 1876 af 8 af de førende klubber i USA. Allerede det første år blev de to klubber dog udelukket, da de ikke ønskede at foretage lange rejser på tværs af landet. Det betød at man de næste par år kun havde 6 hold i ligaen. I de første år blev der desuden skiftet meget ud i de deltagende hold og antallet af hold i ligaen gik op og ned. I 1901 kom American League til verden, og i 1903 blev den første World Series spillet. Fra 1900 til 1953 var der fast 8 hold i ligaen, men siden da er antallet af hold blev forøget flere gange, så man nu er nået op på 16 hold.

Nuværende hold i National League

Eastern Division 
 Atlanta Braves
 Miami Marlins
 New York Mets
 Philadelphia Phillies
 Washington Nationals

Central Division 
 Chicago Cubs
 Cincinnati Reds
 Houston Astros
 Milwaukee Brewers
 Pittsburgh Pirates
 St. Louis Cardinals

Western Division 
 Arizona Diamondbacks
 Colorado Rockies
 Los Angeles Dodgers
 San Diego Padres
 San Francisco Giants

 
Etableret i 1876
Anna Kirke

Anna Kirke også kendt som Annakirken er en kirke beliggende på Bjelkes Allé 19-21 på Nørrebro i Anna Sogn, Københavns Stift, tegnet af arkitekten P.V. Jensen Klint. Bygningen blev opført over tre etaper, der blev afsluttet i henholdsvis 1914, 1921 og 1928, og har plads til 200 mennesker. Den er opkaldt efter profetinden Anna.

Kirkebygningen 
Annakirken deler visse gotiske stiltræk med to andre kirker i nærheden af Nørrebro, nemlig Grundtvigs Kirke og Bethlehemskirken, der ligeledes havde P.V. Jensen Klint som arkitekt.

Kirken ligger skjult mellem husrækkerne i en gade på Nørrebro. Den er et lille trefløjet klosteranlæg, opført i røde, håndstrøgne sten, og med et rødt tag. Sidefløjene har blændingsprydede kamtakgavle i sengotisk stil. På hver ende af kirkefløjen er anbragt to små tagryttere med kirkens klokker. Selve kirken ligger i hovedfløjen på første sal. Kirkerummet har 275 siddepladser. Et muret pulpitur er båret af ottekantede granitsøjler, mens der står et gyldent alter fra 1935 af Thomas Hansen, som også har skåret prædikestolen. Altermaleriet er en kopi af Klagen over den døde kristus af Quinten Matsijs, udført af C. Budtz-Møller. Døbefonten er en granitkumme, tegnet af Jensen Klint. Fra loftet hænger seks messinglyssekroner.

Orgelet blev bygget af Bruno Christensen & sønner i 1979. I 1980 blev kirken restaureret og kirkerummet gjort lidt kortere, blandt andet for at gøre plads til en elevator. På samme til installeredes et nyt orgel, med 20 stemmer, fra Bruno Christensen.

I kælderen ligger i dag FDF K9s lokaler.

Arrangementer 
Anna Kirke lægger lokaler til en hel del forskellige aktiviteter arrangeret af både interne og eksterne grupper, herunder FDF K9, og Anonyme Alkoholikere

Kirken er kendt for deres mange rytmiske koncerter, da kirkerummet på første sal er velegnet til rytmisk musik. Foruden de almindelige gudstjenester på søndage, arrangeres særlige gudstjenester med historiefortælling og aktiviteter målrettet børn og deres voksne; de kaldes barn-voksengudstjenester og efterfølges med fællesspisning. Hver onsdag er der desuden babysalmesang, som er sensoriske og kognitive sanglege med bl.a. sæbebobler. Her oplever babyerne såvel klaver- som orgelmusik.

Anna kirke er åben for alle tirsdag-fredag fra kl. 9-11.

Præster 
Annakirkens første to sognepræster var Johannes Waidtløw; sognepræst fra kirkens grundlæggelse frem til 1920, og Mads Grue; sognepræst fra 1920 til 1957.

Kirkens nutidige præster Susanne Voss Pedersen og Jonna Dalsgaard har haft deres stillinger siden henholdsvis 1995 og 1999.

Referencer

Litteratur 
 Storbyens virkeliggjorte længsler ved Anne-Mette Gravgaard. Kirkerne i København og på Frederiksberg 1860-1940. Foreningen til Gamle Bygningers Bevaring 2001.

Eksterne kilder og henvisninger 
 Anna Kirke  hos nordenskirker.dk
 Anna Kirke hos KortTilKirken.dk

Kirker i Københavns Kommune
Kirker i Københavns Amt
Kirker i Københavns Stift
Nørrebro
Nazaret Kirke

Nazaret Kirke ligger i Ryesgade på Østerbro i Københavns Kommune.

Historie 
Kirkens arkitekt var Victor Nyebølle.

Kirkebygningen

Interiør

Alter

Prædikestol

Døbefont

Orgel

Kirkeskib

Literatur 
 Storbyens virkeliggjorte længsler ved Anne-Mette Gravgaard. Kirkerne i København og på Frederiksberg 1860-1940. Foreningen til Gamle Bygningers Bevaring 2001.

Eksterne kilder og henvisninger 

 Nazaret Kirke hos KortTilKirken.dk

Kirker i Københavns Kommune
Kirker i Københavns Stift
Kirker i Københavns Amt
Østerbro
Fredens Kirke

Fredens Kirke henviser til forskellige kirker i Danmark:

 Fredens Kirke (Herning)
 Fredens Kirke (København)
 Fredens Kirke (Odense)
 Fredens Kirke (Svendborg)
 Fredens kirke (Paamiut)
 Fredenskirken, Viby (Jylland)
Storby Stodder

Storby Stodder er titlen på en bog af den danske rapper, Jokeren (pseudonym for Jesper Dahl), udgivet i 2003 på forlaget Lindhart og Ringhof. 

Bogen indeholder Jesper Dahls samlede tekster fra 1994-2003. Teksterne er hentet fra de tre musikalbums udgivet med gruppen Den Gale Pose og fra hans soloalbum Alpha Han. 

Derudover indeholder bogen en række mindre kendte, enkeltstående tekster. Mange af teksterne har ikke været nedskrevet før bogudgivelsen.

Litteratur i 2003
Litteratur fra Danmark
Kinesiske tal

Det arabiske talsystem bruges også i Kina, men de kinesiske tal er kinesiske skrifttegn, der bruges, som når man på dansk skriver fire i stedet for 4. De bruges også på dokumenter af økonomisk betydning, som vi i Danmark skriver tohundredefemtifem kroner på en check. 

Der bruges i Kina to forskellige slags skrifttegn. Nogle simple tegn til almindelige tekster og nogle mere komplekse tegn til økonomiske dokumenter (må ikke forveksles med forenklet kinesisk skrift og traditionel kinesisk skrift, se kinesisk skrift). De komplekse tegn er sværere at rette, så beløb ikke kan ændres i et dokument. Tegnene bruges både i Folkerepublikken Kina og i Taiwan.

Talord 
Her er en oversigt over tallene fra nul til ni.

S betyder forenklet skrift, T betyder traditionel skrift.

Taldannelse 
Tal dannes ved anvendelse af et multiplikations- og et additionsprincip.

Eksempler 
 Flercifrede tal konstrueres ved anvendelse af et multiplikationsprincip; det første ciffer (fra 1 til 9), derefter position (såsom 10, 100, 1.000 eller 10.000) og så det næste ciffer og dettes position:
 20: 二十 (2 × 10); 30: 三十 (3 × 10); 40: 四十 (4 × 10); 200: 二百 eller 兩百 (2 × 100); 4000: 四千 (4 × 1000); 60.000: 六萬 (6 × 10.000)
 Ved tal mellem 10 og 19 udelades det foranstillede ettal:
 11﹕十一 (10 + 1)﹔ 12﹕ 十二 (10 + 2); 19: 十九 (10 + 9) osv.
 "Skæve" tal (hvorved ikke forstås decimaltal) konstrueres som multiplikation kombineret med addition:
 6.797.111: 六百七十九萬七千一百一十一: 6 × 100 + 7 × 10 + 9 × 10.000 + 5 × 1.000 + 1 × 100 + 1 × 10 + 1 97.375: 九萬七千三百七十五: 9 × 10.000 + 7 × 1.000 + 3 × 100 + 7 × 10 + 5
 111:  一百一十一 : 1 × 100 + 1 × 10 + 1

Måleord og ordenstal 
Når man angiver et tal foran et substantiv (navneord) på kinesisk, angives tallet altid sammen med et såkaldt måleord. Det kan sammenlignes lidt med, at man på dansk siger "et par bukser". Måleordet, der placeres mellem tallet og det substantiv, som tallet refererer til, bruges til at angive gruppen af substantivet. Til forskellige substantiver hører særlige måleord. 
Et meget gængs måleord, der f.eks. benyttes foran "menneske/person" (人; pinyin: rén) er tegnet 個 (traditionelt kinesisk) eller 个 (forenklet kinesisk) og skrives med pinyin: gè. "Fem personer" skrives således: 五個人 / 五个人 wǔgèrén.

Ordenstal angives ved brug af det kinesiske skrifttegn 第 (pinyin: dì). "Den femte person" skrives således på kinesisk: 第五個人 / 第五个人 (pinyin: dìwǔgèrén).

Tal
Tal
Det arabiske talsystem
Sande (Vestfold)

Sande er en tidligere kommune i Vestfold fylke i Norge. Den havde et areal på 178 km², og en befolkning på 7.740 indbyggere (2006). Den grænsede i nord til Drammen, i øst til Svelvik, i syd til Holmestrand, og i vest til Hof. Højeste punkt er Presteslettåsen, 563 m.o.h.

1. januar 2020 blev Sande   og Holmestrand kommuner  lagt sammen.

Eksterne henvisninger 

 Sande - Vestfold på snl.no

Kommuner i Vestfold
Holmestrand
Tidligere kommuner i Norge
Christian Dorph

Christian Dorph (født 27. august 1966 i Odense) er en dansk forfatter. Han blev optaget på Forfatterskolen i 1988 og modtog Statens Kunstfonds 3-årige arbejdslegat i 1996. Han har læst dansk på Aarhus Universitet og har siden 1995 undervist på skrivelinjen og i skriveværkstedet på Testrup Højskole.

Sammen med forfatter Simon Pasternak har han skrevet og udgivet tre bøger i en krimiserie, der starter sin handling i 1975, og fortsætter op igennem sidste fjerdedel af det tyvende århundrede.
Titlerne på de foreløbigt udgivne bøger i serien, er Om et øjeblik i himlen(1975), Afgrundens rand (1979) og Jeg er ikke her (1985). En fjerde bog er for nuværende under udarbejdelse med temaerne kærlighed og terror .

Bibliografi 
 Et stykke tid. Digte (1992)
 Kontinuum. Digte (1995)
 Øjet og øret. Kriminalroman (1999)
 Popcorn. Digte (2000)
 Hylster. Kriminalroman (2003)
 Om et øjeblik i himlen. Kriminalroman (2005), skrevet af Christian Dorph & Simon Pasternak
 Afgrundens rand. Kriminalroman (2007), skrevet af Christian Dorph og Simon Pasternak
 Jeg er ikke her. Kriminalroman (2010), skrevet af Christian Dorph og Simon Pasternak

Noter

Eksterne henvisninger 
 Skrivelinjen på Testrup Højskole hvor Christian Dorph underviser 

Krimiforfattere fra Danmark
Digtere fra Danmark
Personer fra Odense
Dansksprogede forfattere fra Danmark
Simon Pasternak

Simon Pasternak (født 1. juli 1971 i Gentofte) er en dansk forfatter og forlagsredaktør. Han er uddannet cand.mag. i litteraturvidenskab.

Sammen med forfatter Christian Dorph har Simon Pasternak skrevet og udgivet tre bøger i en krimiserie, der starter sin handling i 1975, og fortsætter op igennem sidste fjerdedel af det tyvende århundrede.
Titlerne på de foreløbigt udgivne bøger i serien, er Om et øjeblik i himlen(1975), Afgrundens rand (1979) og Jeg er ikke her (1985). En fjerde bog er for nuværende under udarbejdelse med temaerne kærlighed og terror .

Bibliografi 

 Oqaluttuartoq Jens Rosing/Fortælleren Jens Rosing. (1999)
 Om et øjeblik i himlen. Kriminalroman (2005), skrevet af Christian Dorph og Simon Pasternak
 Afgrundens rand. Kriminalroman (2007), skrevet af Christian Dorph og Simon Pasternak
 Jeg er ikke her. Kriminalroman (2010), skrevet af Christian Dorph og Simon Pasternak

Noter

Eksterne henvisninger 
 Christian Dorph & Simon Pasternaks website 
 

Krimiforfattere fra Danmark
Dansksprogede forfattere fra Danmark
Personer i Kraks Blå Bog
The Pockets

The Pockets var et dansk rockband.

The Pockets udgav deres debutalbum Pockets i 1997, hvilket blev en kæmpe succes med 60.000 solgte eksemplarer i Danmark og dels i Asien. Albummet indeholder hits som I Won't Be There Anymore, How Can I, Lips Are Cold, samt Beatles-coveret Here Comes the Sun. Bandet bestod af Jens-Peter Brodersen på trommer, Stephan Agger på bas, Henning Nielsen på guitar samt Tom Moriis vokal og guitar. I dag er Tom Moriis forsanger i bandet Kandy Kolored Tangerine

Eksterne henvisninger 

 Brugerprofilen PocketsBand på YouTube
 Pockets live i Tæskeholdet

Rockgrupper fra Danmark